b'\n_START_ARTICLE_\nKa\xc4\x8dar\n_START_SECTION_\nOpis\n_START_PARAGRAPH_\nKa\xc4\x8dar je majhna ujeda z debelo glavo, ki je po ustroju podoben kanji. Od nje se razlikuje po dalj\xc5\xa1em repu, v letu pa bolj upogiba peruti in pogosteje \xc2\xbbvisi\xc2\xab\xc2\xa0v zraku. Od kanje je tudi ve\xc4\x8dji, saj odrasle ptice dosegajo od 63 do 70 cm, razpon kril pa imajo med 185 in 195\xc2\xa0cm. Ka\xc4\x8darji \xc5\xbeivijo do 17 let, njihova te\xc5\xbea pa se giblje med 1,5 in 2 kg. Po zgornji strani so temno rjave, po spodnji pa grahaste (rjavo-bele) barve, konice kril in vrat so prav tako rjavi._NEWLINE_Ime izvira iz njihove glavne hrane, ki so predvsem ka\xc4\x8de (je zelo hiter in se spretno izmika napadom ka\xc4\x8de, pokon\xc4\x8da pa jo z nekaj udarci), pa tudi ku\xc5\xa1\xc4\x8darji in drugi plazilci. Redkeje se hrani tudi z manj\xc5\xa1imi sesalci in pticami.\n_START_SECTION_\nRaz\xc5\xa1irjenost\n_START_PARAGRAPH_\nKa\xc4\x8darjev \xc5\xbeivljenjski prostor so odprte, suhe pokrajine z drevjem, povsod, kjer se zadr\xc5\xbeuje njihova glavna hrana - plazilci. Raz\xc5\xa1irjen je od Afrike ter ju\xc5\xbene in vzhodne Evrope do Indije._NEWLINE_Gnezdi enkrat na leto aprila in maja v gnezdih, ki jih zgradi na drevesih.'